PŠC Pezinok

Založenie klubu (1921 - 1930)

Pezinský športový klub oficiálne vznikol 29. augusta 1921, keď skupina nadšencov, Aladár Takacs, bratia Korinekovci a ďalší odcestovali do Budapešti, kde kúpili prvé sady dresov a lopty. Dresy prvého mužstva boli po vzore Ferencvárosu Budapešť biele so zelenými priečnymi pruhmi. Od tejto doby až doteraz ostali pezinskí futbalisti verní svojej „zeleno-bílej“ farbe.
V roku 1930 PŠC Pezinok odohral prvý medzinárodný zápas proti rakúskemu mužstvu SC Cornuntum Wiena s výsledkom 1:3. Strelcom jediného presného zásahu bol pravý krídelník Aladár Tuma.

Zlúčenie s Rapidom Pezinok (1931 - 1958)

Druhým klubom pôsobiacim v týchto rokoch v Pezinku bol DFC, neskôr Rapid Pezinok, ktorý hral i majstrovské zápasy a bol registrovaný v maďarskej futbalovej asociácii. Tento klub sa v roku 1931 spojil s PŠC.
Pezinský športový klub pôsobil pod názvom Sokol Tehelne Pezinok, o štyri roky sa opäť premenoval na Tatran Pezinok a dostal sa na úplné dno. Bojoval s mnohými ťažkosťami v okresných súťažiach a veril, že čoskoro príde zmena.
Na jar roku 1957 pod novým názvom Slovan NV Pezinok sme vyhrali 1.a triedu a postúpili do krajskej súťaže. V tomto čase viedol mužstvo nestor pezinského futbalu, bývalý hráč PŠC, Karol Šefčík, ktorý sa spoliehal na odchovancov Pezinka, ako aj na skúsených hráčov, ktorý okúsili druholigové trávniky.

Postavenie nového štadióna (1959)

Nový štadión, ktorý sa nachádza na súčasnom mieste, bol vybudovaný v tomto roku. O dva roky neskôr bola otvorená krytá tribúna a zmenil sa aj názov klubu na Lokomotíva Pezinok. Dovtedy bolo hlavné ihrisko na súčasnom tréningovom trávniku, ktorý dnes slúži prevažne na tréningy všetkých mužstiev.

Obdobie húpačky (1960-1990)

Lokomotíve Pezinok sa podarilo postúpiť do divízie, vtedy už 2.SNFL, keď mužstvo viedol ako tréner V.Korček. Pre pezinský futbal to bolo obdobie „húpačky“, pretože postupne počas niekoľkých sezón celkovo štyrikrát postupuje a štyrikrát vypadáva z tejto súťaže. Návrat do svojho bývalého klubu uskutočnila legenda pezinského futbalu Štefan Slezák, ktorý bol niekoľkonásobný reprezentant ČSSR.

Návrat k názvu klubu (1991 - súčasnosť)

Od roku 1984 nesie klub názov Stavbár Pezinok, avšak táto zmena dlho nevydržala. Výbor futbalového oddielu pod vedením Ing. Františka Slezáka rozhodol opätovne k vráteniu názvu PŠC Pezinok, pod ktorým ho poznáme až dodnes.
Pezinskému športovému klubu sa v sezóne 2006/2007 podaril historicky prvý postup do druhej slovenskej ligy. Síce sa mu v nej nepodarilo udržať, ale po pár rokoch sa do nej opäť vrátil a pravidelne dokazoval, že v Pezinku sa rodia výborní futbalisti.
21.septembra 2011 sa v slovenskom pohári (Slovnaft Cup) pezinské mužstvo stretlo so slávnym ŠK Slovanom Bratislava. Vypredaný štadión hnal mužstvo za prekvapením, ktoré sa mu takmer podarilo zrealizovať. O jediný gól stretnutia sa postaral bývalý slovenský reprezentant Filip Šebo, ktorý rozhodol o postupe svojho tímu do ďalšieho kola.
Pred pár rokmi bol v Pezinku ďalší veľký futbalový sviatok, pretože k nám zavítal vtedajší majster Slovenska – AS Trenčín. Po jednoznačnom priebehu sa z vysokého víťazstva 0:5 tešili hostia, ktorí v tom čase pôsobili nielen v slovenskom pohári, prvej slovenskej lige, ale aj v predkolách Ligy majstrov.

Klubový znak a farby

Súčasný klubový znak (logo) sa používa od roku 1991, kedy sa výbor futbalového oddielu pod vedením Ing. Františka Slezáka rozhodol opätovne k vráteniu názvu PŠC, čiže aj k návratu klubového znaku.
Farby pezinského klubu boli určené hneď pri jeho vzniku. 29.augusta 1921, keď skupina nadšencov, Aladár Takacs, bratia Korinekovci a ďalší odcestovali do Budapešti, kde kúpili prvé sady dresov a lopty. Dresy prvého mužstva boli po vzore Ferencvárošu Budapešť biele so zelenými priečnymi pruhmi. Od tejto doby až doteraz ostali pezinskí futbalisti verní svojej „zeleno-bílej“ farbe.

Rivali

Hlavnými rivalmi pezinského klubu sú jeho mestskí susedia - CFK Pezinok Cajla a GFC Grinava. Oba kluby taktiež sídlia v Pezinku. Vzájomné zápasy vždy prilákajú množstvo divákov, ktorí ženú svojich obľúbencov dopredu.